15 behandel ná ammoniak-lek in Olifantsfontein | Netwerk24
Deur Ischke De Jager 12 Julie 2019 11:57
Vyftien mense is Vrydagoggend in die hospitaal opgeneem ná 'n ammoniak-lek in Olifantsfontein naby Midrand.
Daar was nie 'n ontploffing nie, sê Frans van Heerden, bedryfshoof van Festive, 'n afdeling van Astral Operations.
Vroeër is vermoed daar was 'n chemiese gasontploffing wat verskeie mense beseer het.
Van Heerden verduidelik daar is groot verkoelingstoerusting op die perseel wat met ammoniak werk. "Omstreeks 06:30 is 'n ammoniak-lek by van die toerusting waargeneem," sê hy.
Vyftien mense is Vrydagoggend gehospitaliseer ná 'n ammoniak-lek in Olifantsfontein naby Midrand.
Hy sê protokol is dadelik gevolg en die perseel, sowel as naburige sakepersele, is as voorsorgmaatreël ontruim. Die nooddienste is ook ontbied.
Hy sê die lek is vinnig opgespoor en geïsoleer. "Die area is deur die Ekurhuleni-nooddienste as veilig verklaar."
Diegene wat in die hospitaal opgeneem is, is werknemers van Festive en sluit in mans en vroue tussen 20 en 50 jaar.